‘માય સ્ટ્રોક ઑફ લક’માં આપણા ભારતીય વિજ્ઞાની વિજય સંતનમની પ્રેરણાદાયી વાત છે. તેમને ૪૧ વર્ષની નાની ઉંમરે પક્ષાઘાતનો હુમલો થયેલો. ગુજરાતી લેખકોમાં ઘણા જુવાન લેખકોને પક્ષાઘાત થયેલો. મને પોતાને ૮૦ વર્ષની ઉંમરે સખત પૅરેલિસિસ વળગ્યો છે. આપણા વિજય સંતનમની વાત કરીએ. વિજય સંતનમને ૪૧ વર્ષની નાની ઉંમરે પક્ષાઘાત થયો એનું સાચું કારણ જણાવતા નથી, પણ મારા તરફથી લખી લો કે વિજય સંતનમ વધુપડતા મહત્વાકાંક્ષી હતા અને ટેક્નૉલૉજીનાં નવાં-નવાં પરિણામોનો લાડવો ચાર હાથે લેવા માગતા હતા. મારા પૅરેલિસિસનું નિદાન હું કરી શકું છું કે મને રોજ-રોજ મારા લેખો છપાય એનું અને સવારનું અખબાર ખોલીને મારા લેખ સાથે મારું નામ જોવાનું મને વ્યસન થઈ ગયું છે. મારે આ મોહ છોડવો જોઈએ. મારું એક કાટૂર્ન મહેન્દ્ર ત્રિવેદી (નારદ) નામના કાટૂર્નિસ્ટે દોર્યું હતું. મારી ઠાઠડીમાં હું સૂતો છું. સ્મશાનભૂમિ આવે છે. એકાએક મારી ઠાઠડીમાંથી હું ઊભો થઈ જાઉં છું. મને બાળવાની ઘડી આવે છે ત્યારે જ મારામાં પ્રાણ આવે છે અને હું કહું છું, ‘ઊભા રહો, ઊભા રહો; હમણાં મને બાળશો નહીં... મને મૃત્યુ વિશેનો છેલ્લો લેખ લખવા દો.’